CELEX: 62021TN0100
Language: mt
Date: 2021-02-16 00:00:00
Title: Kawża T-100/21: Rikors ippreżentat fis-16 ta’ Frar 2021 – Sánchez-Gavito León vs Il-Kunsill u Il-Kummissjoni

10.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 182/57
            
         
      Rikors ippreżentat fis-16 ta’ Frar 2021 – Sánchez-Gavito León vs Il-Kunsill u Il-Kummissjoni
      (Kawża T-100/21)
      (2021/C 182/77)
      Lingwa tal-kawża: l-Ingliż
      
         Partijiet
      
      
         Rikorrent: Maria del Carmen Sánchez-Gavito León (Reston, Virginia, l-Istati Uniti) (rappreżentant: M. Veissiere, avukat)
      
         Konvenuti: Il-Kunsill tal-Unjoni Ewropea, Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara bħala illegali n-nuqqas li tittieħed azzjoni tal-konvenuti;
               
            
                  —
               
               
                  tordna lill-Unjoni Ewropea rrappreżentata mill-konvenuti, bħala membru tal-Kumitat Konsultattiv Internazzjonali dwar il-Qoton (iktar ’il quddiem il-“KKIQ”), sabiex tieħu azzjoni kontra d-Direttur Eżekuttiv tal-KKIQ għal mġiba ħażina;
               
            
                  —
               
               
                  tordna s-sospensjoni immedjata tal-kontribuzzjoni finanzjarja tal-Unjoni lill-KKIQ sakemm il-KKIQ tirrispetta d-drittijiet tal-bniedem kif protetti bit-Trattati tal-Unjoni;
               
            
                  —
               
               
                  tordna lill-Unjoni rrappreżentata mill-Kummissjoni u l-Kunsill iħallsuha bħala kumpens għal danni morali l-ammont ta’ EUR 300 000,00;
               
            
                  —
               
               
                  tordna lill-Unjoni rrappreżentata mill-Kummissjoni u l-Kunsill iħallsuha bħala kumpens għal nuqqas ta’ impjieg, opportunità u dannu għall-karriera tagħha: US$103 542,92 (fir-rata tal-kambju attwali f’EUR) ekwivalenti għal salarju ta’ sena u nofs ibbażat fuq l-aħħar karta tas-salarju tagħha fil-KKIQ (US$69 055,28);
               
            
                  —
               
               
                  tordna lill-Unjoni rrappreżentata mill-Kummissjoni u l-Kunsill iħallsuha bħala kumpens għal dannu materjali: US$19 368,13 (fir-rata tal-kambju attwali f’EUR) b’pagament ta’ interessi fir-rata legali attwali fis-sena (minn Ġunju 2019);
               
            
                  —
               
               
                  tikkundanna lill-Unjoni għall-ispejjeż, inklużi iżda mhux limitati għall-ispejjeż legali skont il-fattura jew fatturi tal-avukat.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, ibbażat fuq l-allegazzjoni li l-Kummissjoni u l-Kunsill naqsu milli jadottaw xi miżura, u li fin-nuqqas ta’ azzjoni tagħhom huma kkawżaw danni morali u materjali serji lir-rikorrenti li kienet imċaħħda minn kwalunkwe aċċess għall-ġustizzja, u kisru d-dritt tagħha għal dinjità u ambjent ta’ xogħol sigur.
               
            
                  2.
               
               
                  It-tieni motiv, ibbażat fuq l-allegazzjoni li l-konvenuti għandhom obbligu li jaġixxu skont it-trattati tal-Unjoni, b’mod partikolari taħt l-Artikolu 207 TFUE, il-bażi li fuqu l-Unjoni aċċediet għall-KKIQ, li jipprovdi li l-politika kummerċjali komuni għandha titwettaq fil-kuntest tal-prinċipji u l-għanijiet tal-azzjoni esterna tal-Unjoni. Il-Kummissjoni għandha obbligu taħt l-Artikoli 314 u 317 TFUE u għandha tikkonforma mal-interessi, valuri u prinċipji skont l-Artikolu 3 TUE u l-Karta tad-Drittijiet Fundamentali tal-Unjoni Ewropea.
               
            
                  3.
               
               
                  It-tielet motiv, ibbażat fuq l-allegazzjoni li permezz tan-nuqqas ta’ azzjoni tagħhom, il-Kummissjoni u l-Kunsill kisru d-drittijiet fundamentali tar-rikorrenti, bħad-dritt ta’ aċċess għall-ġustizzja u d-dritt għal ambjent ta’ xogħol sigur.